Tilstanden er fortsat alvorlig for den 35-årige kvinde fra Sejerslev på Mors, som i sidste uge blev fundet bevidstløs ved en grusvej nær Vile i Salling.

Mere end en uge efter, at et postbud fandt hende nøgen og forslået, ligger hun fortsat i respirator på Aalborg Sygehus, oplyser vicepolitikommissær Jes Hvas fra efterforskningsafdelingen for personfarlig kriminalitet hos Midt- og Vestjyllands Politi. Politiet ønsker fortsat ikke at udtale sig i detaljer om, hvad de otte sigtede i sagen har forklaret om hændelsesforløb og motiv. - Der er flere teorier i spil. Blandt andet noget med jalousi og noget med ueninghed i hinandens færden i forhold til køb og salg af narkotika, siger Jes Hvas. Politiets efterforskning går i øvrigt sin gang med blandt andet tekniske undersøgelser og genafhøringer af de sigtede. Desuden skal der iværksættes mentalundersøgelser af de syv personer, som foreløbig er blevet varetægtsfængslet frem til fredag den 5. oktober, sigtet for vold og forsøg på manddrab. Det oplyser Skive Folkeblad.